Polisie treur ná ‘kwaai’ speurhond sterf | Netwerk24
Polisie treur ná ‘kwaai’ speurhond sterf
Deur Candice Bezuidenhout 15 April 2018 11:57
Lenox was vyf jaar deel van die K9-eenheid in Uitenhage. Foto’s: Verskaf
Lenox, die Duitse herdershond wat vyf jaar deel was van die polisie in Uitenhage se K9-eenheid, is Donderdag dood.
Sers. Melisa Potgieter, sy hanteerder, beskryf die 10-jarige Lenox as ’n dier met ’n “groot houding”. Sy sê Lenox was verantwoordelik vir die aankeer van een van die drie verdagtes wat in September 2017 ’n weduwee van Kirkwood ontvoer, aangerand en beroof het.
Kapt. Gerda Swart, polisiewoordvoerder, sê Lenox was sedert Maart siek en is Donderdag in die dierehospitaal opgeneem nadat sy toestand versleg het. Hy is met kanker gediagnoseer en moes uitgesit word.
“Lenox was in die algemeen ’n baie gesonde hond. Hy was baie kwaai, maar ook lief vir sy werk. Terwyl ons na verdagtes gesoek het, sou hy begin tjank en neul tot ons hulle kry,” sê Potgieter.
“Hy het min tekens van sy kanker gewys. Ek het gedink hy word maar net bietjie oud en dat dit die rede is waarom hy teen die einde so uitasem was.”
Lenox en sy hanteerder, sers. Melisa Potgieter.
Lenox was die “ongelukkigste hond” wat sy al ooit ontmoet het.
“Niks het hom soveel plesier gegee as om mense te byt nie. Maar ná ’n jaar het ek sy vertroue gewen en het hy my aanvaar.”
Donderdag was vir Potgieter ’n bitter hartseer dag toe sy van haar getroue kollega moes afskeid neem.
“Ek kan met ’n geruste hart sê dat hy op sy oudag ’n gelukkige hond was. Rus in vrede, Lenox.”
Potgieter wil graag ’n gedenksteen by die werk vir Lenox opsit.
Meer oor: Uitenhage | Polisie | Hond
Max weer pure hond ná behandeling
Moeë Brutus tuis ná ’n week van avonture
Skrywer se hond ná ’n week weer doodluiters tuis